《憨山师自岭南寄楞伽新疏并书赋答凡三首时大师以弘法罹难废东海禅席遣戍南荒 其二》
明代·法杲

穷厓抱璞守空株，金石何从射覆盂。东北忽开千里雾，光明遥捧一函珠。

春光药草风齐折，笔吐心花露半苏。百诘自惭非大慧，可堪瓶泻及焦枯。

作者简介：法杲，字雪山，出家吴门之云隐庵，以舞象之年，修瑜珈法。及长悲悔，遂弃去，修出世法，与一雨润公，巢松浸公，同参雪浪大师于无锡之华严寺。